b'\n_START_ARTICLE_\nGrigorie Decapolitul\n_START_SECTION_\nBiografie\n_START_PARAGRAPH_\nGrigorie s-a n\xc4\x83scut la sf\xc3\xa2r\xc8\x99itul secolului al VIII-lea, \xc3\xaen cetatea Irinopolis din \xc8\x9binutul Decapolea Isauriei, de unde i se trage supranumele. Francis Dvornik dateaz\xc4\x83 na\xc8\x99terea lui \xc3\xaentre anii 780 \xc8\x99i 790, \xc3\xaen timp ce Cyril Mango considera anul 797 drept terminus ante quem pentru na\xc8\x99terea sa. P\xc4\x83rin\xc8\x9bii lui erau Sergios \xc8\x99i Maria \xc8\x99i el a avut cel pu\xc8\x9bin un frate, al c\xc4\x83rui nume nu este cunoscut. O rud\xc4\x83 ulterioar\xc4\x83 a familiei a fost Eftimie, patriarh al Constantinopolului la \xc3\xaenceputul secolului al X-lea._NEWLINE_Potrivit hagiografiei sale, el a \xc3\xaenceput s\xc4\x83 \xc3\xaenve\xc8\x9be la \xc8\x99coala elementar\xc4\x83 la v\xc3\xa2rsta de opt ani \xc8\x99i, fiind atras \xc3\xaenc\xc4\x83 din copil\xc4\x83rie de stilul de via\xc8\x9b\xc4\x83 al monahilor, a fugit de acas\xc4\x83 \xc3\xaen mun\xc8\x9bi atunci c\xc3\xa2nd p\xc4\x83rin\xc8\x9bii lui au vrut s\xc4\x83 \xc3\xael c\xc4\x83s\xc4\x83toreasc\xc4\x83 (prin 815/816). Acolo l-a \xc3\xaent\xc3\xa2lnit pe fostul episcop de Irinopolis, care fusese obligat s\xc4\x83 renun\xc8\x9be la tronul episcopal din cauza opozi\xc8\x9biei sale fa\xc8\x9b\xc4\x83 de erezia iconoclast\xc4\x83, sus\xc8\x9binut\xc4\x83 \xc8\x99i de \xc3\xaemp\xc4\x83ratul Leon Armeanul (813-820). Dup\xc4\x83 ce a primit binecuv\xc3\xa2ntarea mamei sale \xc8\x99i la sfatul ei, a intrat de t\xc3\xa2n\xc4\x83r \xc3\xaen m\xc4\x83n\xc4\x83stirea \xc3\xaen care fratele s\xc4\x83u era deja c\xc4\x83lug\xc4\x83r. Cur\xc3\xa2nd, s-a certat cu stare\xc8\x9bul s\xc4\x83u, care avea idei religioase proiconoclaste, \xc8\x99i a p\xc4\x83r\xc4\x83sit acea m\xc4\x83n\xc4\x83stirea, mut\xc3\xa2ndu-se la m\xc4\x83n\xc4\x83stirea unde vie\xc8\x9buia unchiul s\xc4\x83u matern, Simion. A r\xc4\x83mas la m\xc4\x83n\xc4\x83stirea unchiului s\xc4\x83u timp de 14 ani, sporind \xc3\xaen virtu\xc8\x9bi cre\xc8\x99tine\xc8\x99ti, dup\xc4\x83 care a cerut permisiunea de a se retrage \xc3\xaentr-o pe\xc8\x99ter\xc4\x83 ca pustnic (prin anul 830). Acolo a avut viziunea luminii divine, precum \xc8\x99i viziunea apari\xc8\x9biei unei femei care l-a vindecat \xc3\xaen mod miraculos de dorin\xc8\x9ba sexual\xc4\x83 printr-un fel de opera\xc8\x9bie, o posibil\xc4\x83 aluzie la faptul c\xc4\x83 Grigorie a devenit eunuc._NEWLINE_Cam prin anii 832/823, dup\xc4\x83 ce a primit un \xe2\x80\x9eordin divin\xe2\x80\x9d, a \xc3\xaenceput s\xc4\x83 r\xc4\x83t\xc4\x83ceasc\xc4\x83 pe teritoriul Imperiului Bizantin pentru a \xc3\xaenv\xc4\x83\xc8\x9ba poporul s\xc4\x83 resping\xc4\x83 erezia iconoclast\xc4\x83. El a mers mai \xc3\xaent\xc3\xa2i la Efes, de unde a luat nava c\xc4\x83tre Prokonnesos, Ainos \xc8\x99i Christoupolis. De acolo a pornit spre Tesalonic \xc8\x99i spre Corint. S-a urcat \xc3\xaen Corint pe un vas ce mergea c\xc4\x83tre Roma, prin Reggio Calabria si Napoli. Grigorie a fost de\xc8\x9binut timp de trei luni \xc3\xaentr-o \xc3\xaenchisoare din Roma, dup\xc4\x83 care \xc8\x99i-a continuat c\xc4\x83l\xc4\x83toria spre ora\xc8\x99ul Siracusa din Sicilia, unde a petrecut din nou o perioad\xc4\x83 \xc3\xaen contempla\xc8\x9bie izolat\xc4\x83 \xc3\xaentr-un turn din port. Din Sicilia s-a \xc3\xaentors la Tesalonic, prin Otranto, unde a fost maltratat, fiind confundat cu un spion arab (circa 834). A predat \xc3\xaenv\xc4\x83\xc8\x9b\xc4\x83tura cre\xc8\x99tin\xc4\x83 la Tesalonic mai multor ucenici, printre care \xc8\x99i Iosif Imnograful._NEWLINE_C\xc3\xa2\xc8\x9biva ani mai t\xc3\xa2rziu, posibil prin 836/837, el a c\xc4\x83l\xc4\x83torit - \xc3\xaenso\xc8\x9bit de Iosif, potrivit hagiografiei acestuia - la Constantinopol, unde a r\xc4\x83mas la Biserica Antypas sau la Biserica \xe2\x80\x9eSfin\xc8\x9bilor Serghie \xc8\x99i Vah\xe2\x80\x9d \xc8\x99i a vizitat comunitatea monahal\xc4\x83 de pe Muntele Olimp din Bitinia. \xc3\x8en ultimii s\xc4\x83i ani de via\xc8\x9b\xc4\x83 a fost bolnav, suferind mai \xc3\xaent\xc3\xa2i de epilepsie \xc8\x99i apoi de hidropizie. El a murit la Constantinopol \xc3\xaen ziua de 20 noiembrie a anului 842 sau, potrivit unor interpret\xc4\x83ri diferite, a anului 841 sau poate chiar mai devreme. \xc3\x8en jurul anului 850 trupul s\xc4\x83u a fost deshumat \xc8\x99i, fiind g\xc4\x83sit neputrezit \xc8\x99i r\xc4\x83sp\xc3\xa2ndind bun\xc4\x83 mireasm\xc4\x83, a fost transferat \xc3\xaentr-o m\xc4\x83n\xc4\x83stire fondat\xc4\x83 de Iosif Imnograful, l\xc3\xa2ng\xc4\x83 morm\xc3\xa2ntul Sf\xc3\xa2ntului Ioan Gur\xc4\x83 de Aur, \xc3\xaen Biserica Sfin\xc8\x9bilor Apostoli din Constantinopol,. unde a fost p\xc4\x83strat cu cinste.\n_START_SECTION_\nHagiografie \xc8\x99i venerarea ca sf\xc3\xa2nt\n_START_PARAGRAPH_\nHagiografia care descrie via\xc8\x9ba sa este atribuit\xc4\x83 c\xc4\x83lug\xc4\x83rului \xc8\x99i scriitorului contemporan Ignatie Diaconul, \xc3\xaens\xc4\x83 unii cercet\xc4\x83ri contest\xc4\x83 c\xc4\x83 el ar fi autorul. De\xc8\x99i a tr\xc4\x83it \xc3\xaen a doua perioad\xc4\x83 a iconoclasmului bizantin \xc8\x99i este men\xc8\x9bionat ca ap\xc4\x83r\xc4\x83tor al doctrinei iconofile, Grigorie nu a fost persecutat. El este men\xc8\x9bionat \xc3\xaen scrierile biserice\xc8\x99ti ortodoxe ca sf\xc3\xa2nt f\xc4\x83c\xc4\x83tor de minuni, de unde i se trage \xc8\x99i supranumele \xce\xbd\xce\xad\xce\xbf\xcf\x82 \xce\xb8\xce\xb1\xcf\x85\xce\xbc\xce\xb1\xcf\x84\xce\xbf\xcf\x85\xcf\x81\xce\xb3\xcf\x8c\xcf\x82, \xe2\x80\x9eNoul f\xc4\x83c\xc4\x83tor de minuni\xe2\x80\x9d. Singura lucrare a lui Grigorie Decapolitul, care s-a p\xc4\x83strat, este o predic\xc4\x83 referitoare la convertirea - probabil istoric\xc4\x83 - a unui musulman la cre\xc8\x99tinism._NEWLINE_Ca lucrare istoric\xc4\x83, hagiografia sa este o surs\xc4\x83 slab\xc4\x83 de informa\xc8\x9bii despre evenimentele istorice contemporane, dar \xe2\x80\x9eofer\xc4\x83 multe informa\xc8\x9bii despre practica administrativ\xc4\x83 \xc8\x99i juridic\xc4\x83\xe2\x80\x9d din Bizan\xc8\x9bul contemporan. Icoanele Sf\xc3\xa2ntului Grigorie sunt rare \xc8\x99i el este reprezentat \xe2\x80\x9eca un c\xc4\x83lug\xc4\x83r cu o barb\xc4\x83 alb\xc4\x83 rotund\xc4\x83\xe2\x80\x9d. Ziua pr\xc4\x83znuirii sale \xc3\xaen Biserica Ortodox\xc4\x83 este 20 noiembrie._NEWLINE_Cultul s\xc4\x83u s-a r\xc4\x83sp\xc3\xa2ndit imediat dup\xc4\x83 moartea sa. Cei doi discipoli ai s\xc4\x83u: Iosif \xc8\x99i Ioan l-au stabilit la Constantinopol, unde Iosif Imnograful a fondat c\xc3\xa2\xc8\x9biva ani mai t\xc3\xa2rziu o m\xc4\x83n\xc4\x83stire dedicat\xc4\x83 apostolului Bartolomeu (de\xc8\x9bin\xc3\xa2nd o p\xc4\x83rticic\xc4\x83 din moa\xc8\x99tele lui) \xc8\x99i Sf\xc3\xa2ntului Grigorie Decapolitul. El a compus un canon \xc3\xaen cinstea lui, iar Ignatie Diaconul a scris o hagiografie. Dup\xc4\x83 cucerirea Constantinopolului de c\xc4\x83tre turci \xc3\xaen anul 1453, moa\xc8\x99tele Sf\xc3\xa2ntului Grigorie Decapolitul au fost r\xc4\x83scump\xc4\x83rate pentru o sum\xc4\x83 considerabil\xc4\x83 de banul Barbu Craiovescu al Olteniei, care le-a transportate \xc3\xaen 1497 \xc3\xaen \xc8\x9aara Rom\xc3\xa2neasc\xc4\x83 \xc8\x99i le-a a\xc8\x99ezat \xc3\xaen biserica principal\xc4\x83 a M\xc4\x83n\xc4\x83stirii Bistri\xc8\x9ba, pe care o rezidise din temelii \xc3\xaen Mun\xc8\x9bii C\xc4\x83p\xc4\x83\xc8\x9b\xc3\xa2nii.'